**Kestävän kaivostoiminnan verkoston viisivuotiskertomus (2015-2020)**

Suomen itsenäisyyden rahasto (Sitra) ryhtyi valmistelemaan Kestävän kaivostoiminnan verkostoa keväällä 2013 sen jälkeen, kun työ- ja elinkeinoministeriö ja ympäristöministeriö olivat laatineet Kestävän kaivostoiminnan toimintaohjelman. Ohjelma sisälsi 35 suositusta, joista kahdessa ehdotettiin yhteistyöelimen perustamista kaivosalan ja sen keskeisten sidosryhmien välille.

Sitra perusti valmistelutyötä varten pienen sihteeristön, jonka vetäjäksi nimettiin Finnfundin ympäristö- ja sosiaalineuvonantaja Sylvie Fraboulet-Jussila. Hänen johdollaan koottiin muutaman hengen ohjausryhmä, joka ryhtyi suunnittelemaan verkoston kokoonpanoa ja työryhmiä vastuullisuuden edistämiseksi kaivostoiminnassa.

Sitran johdolla perustettiin työryhmät verkoston sääntöjen ja toimintaperiaatteiden suunnittelemiseksi, paikallisia toimintatapoja koskevan työkalupakin laatimiseksi, kaivostoimintaa ja malminetsintää koskevien vastuullisuusjärjestelmien valmistamiseksi sekä yhteiskuntavastuuraportin kehittämiseksi.

Verkoston perustamiskokous järjestettiin toukokuussa 2014 Tytyrin kaivoksella. Jäsenyyden allekirjoittivat tuolloin Kaivosteollisuus ry, Metalliliitto ry (jonka nimi muuttui Teollisuusliitoksi vuonna 2017), Suomen Teollisuussijoitus Oy, Suomen Kuntaliitto, Lapin liitto, Paliskuntain yhdistys, Saamelaiskäräjät, Suomen luonnonsuojeluliitto, WWF ja Metallinjalostajat ry. Maa- ja Metsätaloustuottajien Keskusliitto (MTK) ja Metsähallitus liittyivät verkostoon vuosina 2016 ja 2019. Saamelaiskäräjät erosi verkostosta marraskuussa 2015.

Verkosto toimi Sitran alaisuudessa elokuuhun 2015 saakka, jonka jälkeen se siirtyi hallinnollisesti Kaivosteollisuus ry:n alaisuuteen Helsingin Etelärantaan. Sitra jatkoi verkoston taloudellista tukemista vuoteen 2018 saakka, jonka jälkeen Kaivosteollisuus ry. on vastannut sen rahoituksesta.

Verkoston ensimmäiseksi puheenjohtajaksi valittiin ympäristöministeriön kansliapäällikkö Hannele Pokka. Pääsihteeriksi valittiin Eero Yrjö-Koskinen, joka aloitti tehtävässä 1.9.2015. Maria Hänninen kiinnitettiin kaivosvastuujärjestelmän toimeenpanoa ja arviointia tukevaksi asiantuntijaksi tammikuussa 2019.

Verkoston hallitukseen ovat kuuluneet seuraavat jäsenet (taustayhteisö suluissa): Anne Ollila (Paliskuntain yhdistys, vuodesta 2017 alkaen), Tommi Siivonen (MTK, vuoden 2016 loppuun), Leena Kristeri (MTK, vuodesta 2017 lähtien), Jukka Jokela (Anglo American Sakatti), Kimmo Luukkonen (FQM Pyhäsalmi, vuoden 2019 loppuun), Teija Kankaanpää (Yara Siilinjärvi, vuodesta 2020 lähtien), Viljo Pesonen (Sodankylän kunta, vuoden 2019 loppuun), Kirsi Virtanen (Sodankylän kunta, helmikuusta kesäkuuhun 2020), Jari Luukkonen (WWF Suomi), Heikki Simola (SLL), Pauli Takala (Teollisuusliitto) ja Pekka Suomela (Kaivosteollisuus ry, työjaoston puheenjohtaja).

Hallituksen varajäseninä ovat toimineet Anita Alajoutsijärvi (Agnico Eagle Kittilä), Joanna Kuntonen-van’t Riet (Anglo American Sakatti, vuoden 2018 loppuun), Ulla Syrjälä (Boliden Kevitsa vuoteen 2018 saakka, sen jälkeen Anglo American Sakatti), Liisa Rohweder (WWF Suomi) sekä Maiju Hyry (Lapin liitto, vuoden 2019 loppuun) ja Mervi Nikander (Lapin liitto, helmikuusta 2020 alkaen).

Lisäksi verkostolla on kannatusjäseniä, jotka tukevat sen toimintaa vuosittaisella kannatusjäsenmaksulla: Ramirent Finland Oy, Tekir Oy, HPP Asianajotoimisto Oy, EHP-Environment, Teollisuuden Vesi Oy, Asianajotoimisto Borenius Oy ja Ramboll Oy.

Verkosto on saanut valmiiksi seuraavat ohjeistukset kaivosalan vastuullisuuden edistämiseksi:

* [Kaivosvastuujärjestelmä](https://www.kaivosvastuu.fi/arviointityokalut/) ja sen [toimintaperiaatteet](https://www.kaivosvastuu.fi/toimintaperiaatteet/)
* [Malminetsintäjärjestelmä](https://www.kaivosvastuu.fi/malminetsinta/arviointityokalut/) ja sen [toimintaperiaatteet](https://www.kaivosvastuu.fi/malminetsinta/toimintaperiaatteet/)
* [Kaivostoimintaa](https://www.kaivosvastuu.fi/handbook/) ja [malminetsintää](https://www.kaivosvastuu.fi/handbook-2/) koskeva työkalupakki
* [Yhteiskuntavastuuraportti](https://www.kaivosvastuu.fi/yhteiskuntavastuuraportti-2018/)

Näistä kolme ensimmäistä on käännetty englanniksi. Lisäksi verkosto on tuottanut [esittelyvideon](https://www.youtube.com/watch?v=J0ITiDN1uus) sekä päivittänyt kaivos- ja malminetsintäjärjestelmiä vastaamaan niiden soveltamisessa ilmenneitä tarpeita.

Verkosto on laatinut kaivosyhtiöiden johdolle, työntekijöille ja aliurakoitsijoille suunnatun [koulutusaineiston](https://www.kaivosvastuu.fi/handbook-3/), jonka tarkoituksena on helpottaa yhtiöiden palveluksessa toimivien työntekijöiden orientoitumista kaivosvastuujärjestelmän sisältöön helposti lähestyttävällä tavalla.

Verkosto on järjestänyt koulutustilaisuuksia kaivosvastuu- ja malminetsintäjärjestelmien toimeenpanosta:

* Pyhäsalmen kaivoksella kaivosvastuujärjestelmän vesienhallintaa ja rikastushiekan hallintaa koskevien arviointityökalujen soveltamisesta (2017);
* Tallinnassa kaivosvastuujärjestelmän toimeenpanosta (2018);
* Oulussa malminetsintäjärjestelmän toimeenpanosta (2018);
* Helsingissä neljän arviointityökalun (rikastushiekan hallinta, vesienhallinta, kriisinhallinta sekä työterveys ja -turvallisuus) toimeenpanosta (2018); ja
* Kaivosvastuujärjestelmän arviointityökalujen sisäisestä arvioinnista (2019).

Verkosto on järjestänyt myös useita seminaareja ajankohtaisista aiheista:

* Jyväskylässä FinnMateria-messujen yhteydessä seminaari kaivostoiminnan vaikutuksista talouteen, muihin elinkeinoihin ja työllisyyteen (marraskuussa 2016);
* Luostolla yhdessä Paliskuntain yhdistyksen kanssa seminaari kaivosalan ja poronhoidon tarpeiden yhteensovittamisesta (toukokuussa 2017);
* Oulussa Pohjoinen teollisuus -tapahtuman yhteydessä seminaari energiamurroksesta ja luonnonvarojen kysynnästä arktisilla alueilla (toukokuussa 2018); ja
* Helsingissä Suomen EU-puheenjohtajakautta koskeva seminaari eurooppalaisista raaka-aineista 2020-luvulla (marraskuussa 2019, yhteistyössä Kaivosteollisuus ry:n, Eurominesin sekä ympäristöministeriön ja työ- ja elinkeinoministeriön kanssa).

Verkosto on osallistunut toimintansa aikana seuraaviin hankkeisiin asiantuntijan ominaisuudessa:

* STRADE-hanke (Strategic on Sustainable Raw Materials for Europe);
* MIN-GUIDE (Minerals Policy Guidance for Europe);
* MIREU-hanke (Mining and Metallurgy Regions in EU); ja
* CORE-hanke (Yhteistoiminnallisia ratkaisuja sirpaloituvien yhteiskuntien ongelmiin).

Lisäksi verkosto toimintaa on esitelty seuraavissa kansainvälisissä tilaisuuksissa:

* Fennoscandian Exploration and Mining -konferenssi Kittilässä (marraskuu 2015);
* ETYJ:n talous- ja ympäristöfoorumi Wienissä (tammikuu 2016);
* Mines and Technology -konferenssi Helsingissä (toukokuu 2017);
* EU:n raaka-ainekonferenssi Brysselissä (marraskuu 2017); ja
* Arktisen neuvoston kaivostoimintaa ja luonnon monimuotoisuutta tarkastelleen CAFF-työryhmän kokous Kuusamossa (maaliskuu 2019).

Verkoston hallitus on kokoontunut neljä kertaa vuodessa. Osa kokouksista on järjestetty kaivoksilla, mutta pääsääntöisesti verkoston kokoukset on pidetty Helsingissä.

Lisäksi verkostolla on ollut useita työryhmiä, jotka ovat kokoontuneet tiiviisti kunkin teeman tiimoilta.

Verkoston yhteistyö hallituksessa ja työryhmissä on sujunut esimerkillisesti. Kaivosalan ja sidosryhmien edustajat ovat käyneet luottamuksellista vuoropuhelua ja sopineet rakentavassa hengessä jatkotoimista.

Verkoston [uutiskirje](https://www.kaivosvastuu.fi/uutishuone/uutiskirjeet/) on julkaistu 2-3 kertaa vuodessa. Lisäksi kaivosvastuu-sivuilla on julkaistu ajankohtaisia [uutisia](https://www.kaivosvastuu.fi/uutishuone/) suomeksi ja englanniksi aina kun niille on ollut tarvetta.

Verkoston tunnettuutta ja näkyvyyttä pyritään edelleen lisäämään lähivuosina.